Προσφυγή της 21ης Απριλίου 2022 – Ελλάδα κατά Επιτροπής
(Υπόθεση T-211/22)
Γλώσσα διαδικασίας: η ελληνική
Διάδικοι
Προσφεύγουσσα: Ελληνική Δημοκρατία (εκπρόσωποι: Ε. Λευθεριώτου, Α.-E. Βασιλοπούλου και Κ. Κώνστα)
Καθής: Ευρωπαϊκή Επιτροπή
Αιτήματα
Η προσφεύγουσα ζητεί από το Γενικό Δικαστήριο:
να ακυρωθεί η προσβαλλόμενη απόφαση1 κατά το μέρος της με το οποίο επιβάλλονται στην Ελληνική Δημοκρατία δημοσιονομικές διορθώσεις, ανερχόμενες σε ακαθάριστο ποσό 43 525 011,74 ευρώ και σε καθαρό ποσό, κατόπιν συνυπολογισμού μειώσεων 43 156 228,16 ευρώ σε συνέχεια της έρευνας XC/2018/001/GR για την εφαρμογή της πολλαπλής συμμόρφωσης κατά τα έτη αιτήσεων 2016/2017 (οικονομικά έτη 2016 και 2017, σελίδες 72-124 της συνοπτικής έκθεσης·
επικουρικώς, να ακυρωθεί η προσβαλλόμενη απόφαση και να περιορισθεί το ποσοστό της επιβαλλόμενης με αυτή διόρθωσης σε 5% και,
σε κάθε περίπτωση, να περιορισθεί το ποσό της επιβαλλόμενης καθαρής δημοσιονομικής διόρθωσης κατά 12 225 532,12 ευρώ·
να καταδικαστεί η καθής στη δικαστική δαπάνη της Ελληνικής Δημοκρατίας.
Ισχυρισμοί/Λόγοι και κύρια επιχειρήματα
Προς στήριξη της προσφυγής η προσφεύγουσα προβάλλει έξι λόγους ακυρώσεως. Οι τέσσερις πρώτοι λόγοι ακυρώσεως προβάλλονται ως προς τις διαπιστώσεις της Επιτροπής που θεμελιώνουν την επίδικη απόφασή της και ο πέμπτος και ο έκτος λόγος ακυρώσεως αναφέρονται στον υπολογισμό της επίδικης διόρθωσης.
Ο πρώτος λόγος ακυρώσεως, αντλείται από έλλειψη νόμιμης βάσης κατά την υπαγωγή των διαπιστώσεων της Επιτροπής σε βασικούς ελέγχους, άλλως, από παράβαση της αρχής της ασφάλειας του δικαίου, καθώς και από έλλειψη αιτιολογίας.
Με το δεύτερο λόγο ακυρώσεως, κατά το πρώτο σκέλος του, προβάλλεται η καθ’ ύλην αναρμοδιότητα της επιβάλλουσας τις διορθώσεις υπηρεσίας της Επιτροπής και κατά το δεύτερο σκέλος του προβάλλεται παράβαση της αρχής της αναλογικότητας, καθόσον επιβάλλονται διορθώσεις για διαπιστώσεις, οι οποίες ουδόλως θα οδηγούσαν σε επιβολή κυρώσεων στους δικαιούχους ενισχυσεων.
Ο τρίτος λόγος ακυρώσεως αντλείται από εσφαλμένη ερμηνεία και εφαρμογή των κανόνων του ενωσιακού δικαίου και πλάνη περί τα πράγματα της Επιτροπής κατά τη στοιχειοθέτηση των λοιπών διαπιστώσεών της.
Με τον τέταρτο λόγο ακυρώσεως που αναφέρεται στις διαπιστώσεις της Επιτροπής αναφορικά με το βασικό έλεγχο «Υποβολή εκθέσεων σχετικά με τις διαπιστώσεις των ελέγχων», προβάλλεται ότι η προσβαλλομένη έχει εκδοθεί κατά παράβαση των αρχών της καλόπιστης συνεργασίας και της ασφάλειας του δικαίου (Α’ σκέλος), καθώς και κατά πλάνη περί τα πράγματα κατά τα συναγόμενα από την Επιτροπή συμπεράσματα (Β’ σκέλος).
Με τον πέμπτο λόγο ακυρώσεως προβάλλεται ότι η Επιτροπή έχει προβεί σε διόρθωση κατ’ εσφαλμένη ερμηνεία και εφαρμογή του άρθρου 12 παράγραφοι 6 και 7 του κατ’ εξουσιοδότηση κανονισμού (ΕΕ) 907/2014 της Επιτροπής (ΕΕ L 255 της 28.8.2014, σελ. 18 έως 58, Α’ σκέλος του λόγου ακυρώσεως), αλλά και σε παραβίαση του άρθρου 34 παράγραφος 2 πρώτο εδάφιο του εκτελεστικού κανονισμού (ΕΕ) 908/2014 της Επιτροπής (ΕΕ L 255 της 28.8.2014, σελ. 59 έως 124) και της αρχής της απαγόρευσης επί τα χείρω αντιμετώπισης του κράτους μέλους κατά τη διάρκεια της διαδικασίας εκκαθάρισης (Β’ σκέλος).
Τέλος, ο έκτος λόγος ακυρώσεως αντλείται από παράβαση νόμου κατά τον υπολογισμό της επίδικης καθαρής δημοσιονομικής διόρθωσης, καθώς και από παράλειψη εφαρμογής μειώσεων, λόγω προηγούμενης επιβολής δημοσιονομικών διορθώσεων στις ίδιες δαπάνες που διορθώνονται με την επίδικη απόφαση, κατά παράβαση των κατευθυντηρίων γραμμών της Επιτροπής.
____________
1     Εκτελεστική απόφαση (ΕΕ) 2022/222 της Επιτροπής της 16ης Φεβρουαρίου 2022 για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2022) 830] (EE 2022, L 37, σελ. 63).